Panayiotou-saak: ‘Pa en seun baklei oor buite-egtelike verhouding’Costa Panayiotou ondersteun sy seun Christopher tydens ‘n vorige verskyning in die hof (Mei 2016) Foto: ANA Speurder ao. Leon Eksteen het tydens ondervraging deur die staat gesê die pa en seun het baklei oor Christopher se verhouding met Chanelle Coutts. Volgens Eksteen was Costa ook nie gelukkig met die manier waarop sy seun die familie-onderneming bestuur het nie en Christopher het ŉ “groot bedrag geld verloor”. Staatsaanklaer Marius Stander het Eksteen verwys na geheime opnames van gesprekke tussen Eksteen, Costa en Phillip Vosloo, ŉ familievriend van die Panayiotou’s. Vosloo sê in die gesprek “Costa het hom [Christopher] gedwing” om met Jayde te trou. Eksteen en die Panayiotou’s was vir 16 jaar familievriende voor Jayde se moord en het vervreemd geraak nadat Christopher in hegtenis geneem is in verband met die moord. Hy het vroeër die week getuig Costa het gesê hy wil niks met sy seun te doen hê nadat die buite-egtelike verhouding aan die lig gekom het nie. Die staat voer aan Panayiotou het die moord op sy vrou gereël. Panayiotou, Sinethembe Nenembe en Zolani Sibeko staan tereg op aanklagte wat verband hou met Jayde se moord in April verlede jaar. ŉ Hofsaak-binne-ŉ-hofsaak duur tans voort om te bepaal of ŉ video-opname tussen die beweerde middelman en Panayiotou, wat tydens ŉ polisie-operasie op 29 April 2015 verfilm is, toegelaat gaan word. Die verhoor gaan Donderdag voort. Lees alle vorige berigte oor Christopher Panayiotou op Maroela Media.